Την πύλη των φυλακών Κορυδαλλού πέρασε για πρώτη φορά μετά το 2002 ο Δημήτρης Κουφοντίνας, καθώς πήρε 2ήμερη άδεια.

Ο Δημήτρης Κουφοντίνας βγήκε από τις φυλακές Κορυδαλλού στις 12:14, μετά από 15 χρόνια. Τον συνόδευαν η σύζυγός του Αγγελική Σωτηροπούλου, ο γιος του Έκτορας και η δικηγόρος του Ιωάννα Κούρτοβικ. Ο Δημήτρης Κουφοντίνας βγήκε χαμογελαστός από τις φυλακές και τον περίμεναν φίλοι και συγγενείς. Επίσης, ήταν εκεί ομάδα νεαρών που φώναζαν «το πάθος για τη λευτεριά είναι δυνατότερο απ’ όλα τα κελιά».

Eμφανίστηκε άνετος και χαμογελαστός

Ανετος, χαμογελαστός και με το σακάκι στον ώμο εμφανίστηκε ο Δημήτρης Κουφοντίνας, ενώ η μικρή μερίδα φίλων και υποστηρικτών του τον υποδέχθηκε με ενθουσιασμό και αγκαλιές.

Στη συνέχεια οδηγήθηκε σε αυτοκίνητο, με το οποίο μεταφέρθηκε στο σπίτι του στον Βαρνάβα.

Ο κρατούμενος δεν θέλησε να κάνει δηλώσεις και αποχώρησε, ενώ η συνήγορός του, Ιωάννα Κούρτοβικ, μιλώντας προς τους δημοσιογράφους τόνισε τα εξής:

«Η άδεια είναι ένα δικαίωμα για τον κρατούμενο. Είναι ένα δικαίωμα που αποκτήθηκε με αγώνες και θυσίες μέσα στις φυλακές, τα προηγούμενα χρόνια. Ένα δίκαιο συμβούλιο έκανε δίκαιη κρίση. Κρίνοντας με βάση το νόμο και τίποτα παραπάνω, χορήγησε την άδεια.

Ευχαριστούμε και θα ήθελα να πω ότι περιμένουμε και από εσάς και από όλους, που αυτή τη στιγμή παρεμβαίνουν στο έργο το θεσμικό, στις αποφάσεις των θεσμικών οργάνων, χωρίς να έχουν δικαίωμα, να σεβαστούν τον κρατούμενο για την άσκηση του δικαιώματός του, να πάψουν να φωνασκούν και να ασχημονούν στα κανάλια.

Το κοινό περί δικαίου αίσθημα, που σήμερα παίζει από το πρωί στα κανάλια, στους δέκτες μας, δεν αποτελεί παράγοντα κρίσης για την άσκηση των δικαιωμάτων του κρατούμενου. Το κοινό περί δικαίου αίσθημα χειραγωγείται. Το κοινό περί δικαίου αίσθημα λιντσάρει ανθρώπους -όπως είδαμε χθες και στην Ευελπίδων- και ο νόμος δεν προβλέπει ότι μπορεί να συμμετέχει σε αυτή τη διαδικασία με οποιονδήποτε τρόπο».

Σε ερώτηση προς την κ. Κούρτοβικ, πόσες αρνήσεις για χορήγηση άδειας είχε μέχρι σήμερα ο Δ. Κουφοντίνας, απάντησε ότι αυτές στηρίχθηκαν σε κριτήρια που δεν προβλέπει ο νόμος. «Ο νόμος δεν προβλέπει ότι η μεταμέλεια του κρατούμενου μπορεί να είναι λόγος και κριτήριο για τη χορήγηση της άδειας. Ο νόμος προβλέπει ως κριτήρια την προσωπικότητα του κρατούμενου, την κρίση του συμβουλίου με μία πρόγνωση: ότι ο κρατούμενος δεν κάνει κακή χρήση της άδειας. Και η προσωπικότητα του συγκεκριμένου κρατούμενου, του Δημήτρη Κουφοντίνα, είναι μια προσωπικότητα που και εσείς και όλοι όσοι τον γνώρισαν μέσα από τις διαδικασίες είναι σεβαστή και εκτιμητέα σε πολλά επίπεδα και από πολύ μεγάλο μέρος».

Συνεχίζοντας, η κ. Κούρτοβικ είπε: «Ο λόγος άρνησης ήταν η μη δήλωση μετάνοιας, αλλά και ένα κριτήριο παράλογο, το ότι δεν είχε αλλάξει το συνειδησιακό του υπόβαθρο, δεν έχει αλλάξει τις φιλοσοφικές, ιδεολογικές και πολιτικές του πεποιθήσεις. Το συνειδησιακό υπόβαθρο, που είναι τα μύχια της ψυχής, προφανώς δεν είναι κάτι που έχει δικαίωμα να ερευνά η φυλακή, ο εισαγγελέας, ο δικαστής και ο νόμος. Τις πράξεις ερεύνησαν, οι πράξεις του κρίθηκαν από τη δικαιοσύνη. Καταδικάστηκε, εκτίει ποινή. Εκεί τελειώνει αυτό το κεφάλαιο. Θα εκτίσει την ποινή του, θα εκτίσει την κύρωση που του επιβλήθηκε για την παραβίαση του νόμου, τις παραβιάσεις του δικαίου».

Ερωτηθείσα αν θα ζητήσει εκ νέου άδεια, η συνήγορος του Κουφοντίνα είπε ότι η πρώτη άδεια είναι 48 ώρες και κάθε εξήντα ημέρες δικαιούται να κάνει αίτηση για να πάρει άδεια. Η άδεια που μπορεί να πάρει, σύμφωνα με το νόμο, είναι έξι ημέρες και υπό προϋποθέσεις οκτώ.

Η κ. Κούρτοβικ πρόσθεσε τέλος, ότι το συμβούλιο έκρινε το αυτονόητο, το οποίο και ο Συνήγορος του Πολίτη επισημαίνει, ότι η μεταμέλεια του κρατούμενου και οι δηλώσεις μετάνοιας, δεν αποτελούν κριτήριο για τη χορήγηση της άδειας. Άλλα είναι τα κριτήρια και ο νόμος αυτή τη φορά εφαρμόστηκε, συμπλήρωσε.

Κουφοντίνας: Θα φτιάξω τα μελίσσια μου

«Θα χρησιμοποιήσω την άδεια στο πλαίσιο του νόμου και για την ενίσχυση των δεσμών με την οικογένειά μου. Επιθυμώ επίσης να επανασυστήσω τη μελισσουργική μονάδα που είχα», φέρεται να είπε στο Συμβούλιο των φυλακών ο Κουφοντίνας.

Σύμφωνα με πληροφορίες, ο Δημήτρης Κουφοντίνας, ο «Λουκάς» της 17Ν, κατά τη διάρκεια της διήμερης άδειας που του χορηγήθηκε θα πρέπει να δίνει παρουσία στο αστυνομικό τμήμα της περιοχής του, στον Βαρνάβα, δύο φορές την ημέρα. Στο σπίτι του στον Βαρνάβα μένει η σύζυγός του Αγγελική Σωτηροπούλου (το ζευγάρι παντρεύτηκε με πολιτικό γάμο στον Κορυδαλλό, στις 11 Δεκεμβρίου του 2002).

Ο Δημήτρης Κουφοντίνας βγαίνει μετά από αλλεπάλληλες αιτήσεις, με το Συμβούλιο των φυλακών να κρίνει ως καλή τη συμπεριφορά του μέσα στη φυλακή τα τελευταία 15 χρόνια, καθώς δεν έχει διαπράξει κανένα πειθαρχικό παράπτωμα. Μετά το σάλο αντιδράσεων που προκλήθηκε για τη χορήγηση της διήμερης άδειας στον Κουφοντίνα, πηγές των φυλακών τόνιζαν ότι ο θεσμός των αδειών είναι ιδιαίτερα επιτυχημένος, με ποσοστό «αστοχίας» περίπου στο 2%.

Οι ίδιοι κύκλοι αναφέρουν ότι η άδεια δεν συνιστά ούτε αθώωση ούτε καταδίκη του κρατούμενου, αφού ο σχετικός νόμος δεν θέτει διακρίσεις για το ποιοι κρατούμενοι θα πάρουν άδεια με βάση το αδίκημα που καταδικάστηκαν, αλλά μόνο με βάση τη συμπεριφορά τους στις φυλακές και «την καλή χρήση της».

Η στιγμή που η σύζυγος και ο γιος του μπαίνουν στον Κορυδαλλό:

Λίγο πριν τις 12:00 έφτασαν έξω από τις φυλακές Κορυδαλλού η σύζυγός του Δημήτρη Κουφοντίνα Αγγελική Σωτηροπούλου και ο γιος του Εκτωρας. Πέρασαν την πύλη των φυλακών προκειμένου να συνοδεύσουν στη συνέχεια τον Δημήτρη Κουφοντίνα στην πρώτη του άδεια μετά από τα πρώτα 15 χρόνια φυλάκισης.

Θύελλα αντιδράσεων για την άδεια στον Κουφοντίνα

Η χορήγηση άδειας στον καταδικασθέντα 11 φορές σε ισόβια κάθειρξη Δημήτρη Κουφοντίνα έχει προκαλέσει θύελλα αντιδράσεων.

Μητσοτάκης: Οποιαδήποτε άδεια στον Κουφοντίνα είναι αδιανόητη

Όπως ήταν φυσικό, από χθες το βράδυ οι αντιδράσεις από τον πολιτικό κόσμο της αντιπολίτευσης είναι έντονες, με πρώτο τον Κυριάκο Μητσοτάκη να χαρακτηρίζει αδιανόητη τη συγκεκριμένη άδεια.

«Οποιαδήποτε άδεια στον Κουφοντίνα είναι αδιανόητη. Όχι μόνο για τις απεχθείς πράξεις του που στρέφονταν κατά της Δημοκρατίας, αλλά και γιατί δεν έχει εκφράσει ποτέ καμία μεταμέλεια γι' αυτές και παραμένει ιδεολογικός καθοδηγητής της νέας γενιάς τρομοκρατών», έγραψε στον προσωπικό του λογαριασμό στο Twitter ο πρόεδρος της ΝΔ.

Μπακογιάννη: Δίνουν άδεια στο «πιστόλι» της «17 Νοέμβρη»;

Τη διήμερη άδεια του Δημήτρη Κουφοντίνα σχολίασε και η Ντόρα Μπακογιάννη. «Αδιανόητο ο Κουφοντίνας να κυκλοφορεί ελεύθερος δύο ημέρες στην Αθήνα», είπε, μιλώντας στον σταθμό Action 24.

Λίγη ώρα αργότερα, η βουλευτής της ΝΔ τόνισε: «Τον θεωρώ επικίνδυνο τον κ. Κουφοντίνα. Ποιος θα μας δώσει εγγυήσεις όταν θα κυκλοφορεί δύο ημέρες ελεύθερος;». Παράλληλα, η κυρία Μπακογιάννη κάλεσε τους «λαλίστατους της κυβέρνησης να πάρουν θέση για την άδεια Κουφοντίνα».

«Έχω μείνει άναυδη με την απόφαση αυτή, σε αυτή τη χρονική στιγμή», κατέληξε.

Μάκης Βορίδης: Αδιανόητο

Στο ίδιο μήκος κύματος κινήθηκε και ο Μάκης Βορίδης. «Κάτι ακούω για άδεια στον Κουφοντίνα. Φαίνεται ότι ξεχάστηκαν τα 11 φορές ισόβια. Αδιανόητο», έγραψε ο Μάκης Βορίδης.

Άδωνις Γεωργιάδης: Ασχολίαστο

Την ενόχλησή του εξέφρασε και ο αντιπρόεδρος της ΝΔ Αδωνις Γεωργιάδης. «Ασχολίαστο» έγραψε ο κ. Γεωργιάδης στο Twitter, συνοδεύοντας το λακωνικό αυτό σχόλιο με ένα δημοσίευμα για την 48ωρη άδεια.

Λιάνα Κανέλλη: Προβοκατόρικη απόφαση

Από την πλευρά της, η βουλευτής του ΚΚΕ Λιάνα Κανέλλη, μιλώντας στο Action 24, έκανε λόγο για βαθιά προβοκατόρικη απόφαση.

Καμίνης: Ανθρωποι όπως ο Δημήτρης Κουφοντίνας δεν θα πρέπει να βγαίνουν από τη φυλακή

Έντονη ήταν και η αντίδραση του δήμαρχου Αθηναίων, Γιώργου Καμίνη, ο οποίος τόνισε ότι άνθρωποι όπως ο Δημήτρης Κουφοντίνας, που έχει καταδικαστεί για τις δολοφονίες της «17 Νοέμβρη», δεν θα πρέπει να βγαίνουν από τη φυλακή. Ο κ. Καμίνης μάλιστα ζήτησε να δοθεί στη δημοσιότητα το σκεπτικό του Συμβουλίου που έδωσε την άδεια στον Δημήτρη Κουφοντίνα.

Δημήτρης Καμμένος: Οταν λέμε ισόβια εννοούμε ισόβια

Αντίθετος με τη χορήγηση άδειας στον Δημήτρη Κουφοντίνα είναι και ο βουλευτής των ΑΝΕΛ Δημήτρης Καμμένος.

«Ο Κουφοντίνας έχει καταδικαστεί με τον τρομοκρατικό νόμο και ο νόμος αυτός καταδικάζει αυτούς που στρέφονται κατά του κράτους και της Δημοκρατίας σε ισόβια. Όταν λέμε ισόβια, όμως, πρέπει να εννοούμε ισόβια», υπογραμμίζει ο κ. Καμμένος στα parapolitika.gr, και τονίζει: «Πέραν τούτου, ο Κουφοντίνας δεν έχει δείξει καμία μεταμέλεια για τα ειδεχθή εγκλήματά του. Έχει καταδικαστεί 11 φορές σε ισόβια και 20 χρόνια κάθειρξη. Μετά τα παραπάνω διαφωνώ με τη λογική της χορήγησης της διήμερης άδειας. Το ίδιο Συμβούλιο πέρυσι είχε απορρίψει το αίτημά του με το σκεπτικό ότι είναι αμετανόητος. Θα έχει ενδιαφέρον -κι εγώ προσωπικά θέλω πολύ να διαβάσω- το νέο σκεπτικό στο οποίο βασίζεται η νέα του απόφαση».

Σταύρος Θεοδωράκης: Ενας δολοφόνος δεν μπορεί να βγαίνει από τη φυλακή

«Ένας δολοφόνος 11 ανθρώπων που δεν έχει δείξει την παραμικρή μεταμέλεια δεν μπορεί να βγαίνει από την φυλακή. Η δημοκρατία πρέπει να είναι ανεκτική, όχι όμως και με αυτούς που συνεχίζουν να υπερασπίζονται και να προπαγανδίζουν δολοφονικές πράξεις. #Κουφοντίνας».